John Krasinski

John Burke Krasinski (s. 20. lokakuuta 1979 Newton, Massachusetts, Yhdysvallat) on yhdysvaltalainen näyttelijä, käsikirjoittaja ja elokuvaohjaaja.

 Nuoruus 
Krasinskin isä Ronald oli yleislääkäri ja äitinsä Mary oli sairaanhoitaja. Krasinskilla on kaksi isoveljeä. He varttuivat Bostonin esikaupungissa Newtonissa. Krasinski on isänsä puolelta puolalaista ja äitinsä puolelta irlantilaista sukua.

Krasinski luki kandidaatin tutkinnon englanninkielisestä kirjallisuudesta Brownin yliopistossa vuonna 2001.

 Ura 
Yliopistosta valmistumisensa jälkeen Krasinski sai aluksi vain pieniä rooleja televisiosarjoissa. Hän harkitsi jo näyttelijänurasta luopumista, mutta Jim Halpertin rooli television komediasarjassa Konttori (2005–2013) teki hänestä kuuluisan. Krasinski sai roolisuorituksestaan kaksi Screen Actors Guild -palkintoa. Hän on näytellyt myös sarjoissa Kova laki: Rikollinen mieli, CSI: Crime Scene Investigation sekä American Dad!. Lisäksi Krasinski on näytellyt Amazonin jännityssarjan Jack Ryan (2018–2023) nimihenkilöä.

Krasinskin elokuvia näyttelijänä ovat esimerkiksi Pientä säätöä, Naimalupa, Monsterit-yliopisto (äänirooli), Rakkaus lainassa ja Sydän kolmantena jalkana.

Krasinskin esikoisohjaus on elokuva Brief Interviews with Hideous Men (2009). Hänen seuraavat ohjauksensa olivat draamakomedia The Hollars (2016) ja kauhuelokuva Hiljainen paikka (2018), jossa hän myös esitti pääosaa. 2020-luvulla Krasinski on ohjannut kauhuelokuvan Hiljainen paikka: Osa 2 (2021) ja fantasiakomedian IF – Ihmeelliset frendit (2024).

Yksityiselämä
Krasinski meni naimisiin heinäkuussa 2010 englantilaisen näyttelijän Emily Bluntin kanssa.People: John Krasinski Marries Emily Blunt Heillä on vuosina 2014 ja 2016 syntyneet tyttäret.

People-lehti on valinnut Krasinskin seksikkäimpien elossa olevien miesten joukkoon.People.com

Filmografia 
 Elokuvaohjaajana  
Brief Interviews with Hideous Men (2009)
The Hollars (2016) 
Hiljainen paikka (2018) 
Hiljainen paikka: Osa 2 (2020)
IF – Ihmeelliset frendit (2024)

Lähteet

Aiheesta muualla


 John Krasinski NNDB:ssä

Luokka:Yhdysvaltalaiset näyttelijät
Luokka:Yhdysvaltalaiset elokuvaohjaajat
Luokka:Vuonna 1979 syntyneet
Luokka:Elävät henkilöt